Ilegalne useljenike u Ameriku prati se i elektronskim putem (7/1/04) - 2004-01-06
Pristaše smatraju 'elektronske lisice' jeftinijom i humanijom alternativom pritvaranju do deportacije; kritičare brinu moguće zlouporab
Korištenje "elektronskih lisica" za nadziranje kriminalaca sve je popularnija metoda u američkom pravosuđu. No, sada je, po prvi puta, tu metodu počela koristiti i američka Služba za useljavanje, kako bi pratila nezakonite useljenike. Pristaše ovog pilot-projekta u Detroitu i još dva grada smatraju elektronske lisice jeftinijom i humanijom alternativom pritvaranju nezakonitih useljenika do deportacije. Međutim, kritičare brinu moguće zlouporabe ove opreme. Dužnosnici savezne Službe za useljavanje kažu da novim programom žele razviti bolji sustav za praćenje kretanja nezakonitih useljenika. Prošle je godine vlada naredila deportacije oko 500 tisuća useljenika. No, prema Royu Baileyu, direktoru područnog ureda Službe za useljavanje u Detroitu, većina tih ljudi nije nikada napustila Sjedinjene Države: "Samo 14 posto onih kojima je izdano konačno rješenje o deportaciji u stvari i odlazi iz zemlje. Ostali ostaju. Trebaju nam bolji mehanizmi za praćenje ljudi. Moramo znati gdje se oni nalaze i ukoliko moraju napustiti Sjedinjene Države, moramo biti sigurni da su to zaista i učinili." Problem djelomice leži u samom sustavu pritvaranja. U svakom trenutku, pritvoreno se nalazi u prosjeku oko 20 tisuća nezakonitih useljenika. Smatra se da u Americi živi između pet i jedanaest milijuna ljudi koji su u SAD ušli ilegalno, ili su pak ostali duže nego što im je to dopuštala - sada već istekla - viza. Mnogi se - ako su uopće uhvaćeni - puštaju na slobodu uz jamčevinu. U Michiganu za pritvorene useljenike na raspolaganju stoji samo tri stotine kreveta, pa stoga gospodin Bailey vidi upravo elektronski nadzor kao najbolje rješenje. Do sada je u ovaj program u području Detroita uključeno ukupno 45 useljenika. Među njima je i Gamil Al-Najar, mladi useljenik iz Jemena. On živi u nekoj vrsti kućnog pritvora, s obzirom da elektronska nožna narukvica obavještava vlasti svaki put kada iziđe iz svojeg stana, osim kada ide na posao u obližnju tvornicu. Kako kaže Gamil al-Najar, otkako je stavljen pod elektronski nadzor, "život mu je znatno ograničen". Njegov rođak Zayad Mohammed objašnjava: "Misli da mu je ranjen ponos, jer mora nositi tu napravu. Ne vjeruje da je učinio bilo što krivo, a osjeća se kao da je u zatvoru, iako nije iza rešetaka." Gamil Al-Najar, koji u ovom trenutku ima pravo trajnog boravka u Sjedinjenim Državama, uhićen je kada je došao u Službu za useljavanje na posljednji razgovor prije dobivanja državljanstva, zbog ranijeg prijestupa. Naime, svojedobno je proglašen krivim za posjedovanje khata, biljke koja se u Jemenu koristi kao stimulant, a u Sjedinjenim Državama je zabranjena. U program elektronskog praćenja prijavio ga je njegov odvjetnik, koji je, kao i mnogi drugi odvjetnici, u početku prihvatio novi program, ali ga danas kritizira. Ipak, dužnosnici Službe za useljavanje ponosni su na novi program. Zahvaljujući njemu, kažu, od gotovo dvije stotine useljenika pod elektronskim nadzorom, do sada nisu izgubili niti jednog jedinog.